2016માં વડાપ્રધાન નરેન્દ્ર મોદીએ સ્વાતંત્ર્યદિનના તેમના પ્રવચનમાં પાકિસ્તાન દ્વારા બલૂચિસ્તાનમાં દમનનો મુદ્દો ઉઠાવ્યો એના કારણે પાકિસ્તાની શાસકોને જાણે એકસામટા હજારો વીંછી કરડ્યા હોય એમ તેમણે બૂમાબૂમ કરી મૂકી હતી (એ વખતે આપણે ત્યાં સલમાન ખુરશીદ જેવા કોંગ્રેસી નેતા અને કેટલાક સ્યુડો સેક્યુલર ગઠિયાઓને પણ બે-ચાર વીંછી કરડી ગયા હોય એમ તેઓ પણ મોદીના નિવેદનથી દુ:ખી થઈ ગયા હતા કે મોદીએ બેજવાબદારીભર્યું નિવેદન કરીને ભારતને નુકસાન પહોંચાડ્યું છે! ). નરેન્દ્ર મોદીએ તેમના પ્રવચનમાં કહ્યું હતું કે પાકિસ્તાન બલૂચિસ્તાનમાં જુલ્મ ગુજારી રહ્યું છે અને બલૂચિસ્તાનમાં મોટે પાયે માનવ અધિકારોનું હનન થઈ રહ્યું છે.